CELEX: 62013CN0678
Language: lt
Date: 2013-12-19 00:00:00
Title: Byla C-678/13: 2013 m. gruodžio 19 d. pareikštas ieškinys byloje Europos Komisija prieš Lenkijos Respubliką

1.3.2014   
            
            
               LT
            
            
               Europos Sąjungos oficialusis leidinys
            
            
               C 61/5
            
         2013 m. gruodžio 19 d. pareikštas ieškinys byloje Europos Komisija prieš Lenkijos Respubliką
   (Byla C-678/13)
   2014/C 61/08
   Proceso kalba: lenkų
   
      Šalys
   
   
      Ieškovė: Europos Komisija, atstovaujama L. Lozano Palacios ir D. Milanowska
   
      Atsakovė: Lenkijos Respublika
   
      Ieškovės reikalavimai
   
   
               —
            
            
               remiantis Sutarties dėl Europos Sąjungos veikimo 258 straipsnio pirma pastraipa, pripažinti, kad taikydama sumažintą PVM tarifą, be kita ko, tiekiant:
               
                           —
                        
                        
                           medicinos įrangą, pagalbinę įrangą ir kitus prietaisus, neskirtus išimtinai neįgaliųjų asmenų asmeniniam naudojimui, ir (arba) paprastai nenaudojamus negaliai gydyti ar jos padariniams švelninti;
                        
                     
                           —
                        
                        
                           produktus, kaip antai, dezinfekcijos priemones, farmacijoje naudojamus produktus ir preparatus bei gydyklose naudojamus produktus, kurie nėra farmacijos produktai, paprastai naudojami sveikatos apsaugai, ligų prevencijai ir medicinos bei veterinarijos tikslais, arba produktai, naudojami kontracepcijai ir asmens higienai;
                        
                     
         
               —
            
            
               kai šie tiekimai išvardyti Lenkijos PVM įstatymo 3 priede, kalbant apie medicinos prietaisus, medicinos prekes ir farmacijos produktus, Lenkijos Respublika neįvykdė savo pareigų pagal PVM direktyvos (1) 96–98 straipsnius, aiškinamus kartu su jos III priedu;
            
         
               —
            
            
               priteisti iš Lenkijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį Komisija teigia, kad Lenkijos Respublika taiko sumažintą PVM tarifą prekėms, kurių negalima priskirti prie jokios iš PVM direktyvos III priede išvardytų prekių kategorijų. Todėl šios prekės turi būti apmokestintos baziniu tarifu, nes joms negalima taikyti direktyvos 98 straipsnio 2 dalyje numatytos išimties.
   Komisija mano, kad ginčijamų prekių negalima pripažinti nei farmacijos produktais, paprastai naudojamais sveikatos apsaugai, ligų prevencijai ir medicinos bei veterinarijos tikslais, nei įranga, paprastai naudojama negaliai gydyti ar jos padariniams švelninti ir skirta išimtinai neįgaliųjų asmenų asmeniniam naudojimui. Be to, daug prekių kategorijų, kurioms pagal Lenkijos teisę taikomas sumažintas PVM tarifas, yra neaiškios arba netiksliai apibrėžtos, todėl neįmanoma nustatyti, kokie tai produktai iš tikrųjų.
   
      (1)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, p. 1).